**Tisztelt Felhasználók!**

Tájékoztatjuk Önöket, hogy az Igénybevevői Nyilvántartás (a továbbiakban: KENYSZI) felületén elkészült a szociális, gyermekjóléti és gyermekvédelmi igénybevevői nyilvántartásról és az országos jelentési rendszerről szóló 415/2015. (XII. 23.) Korm. rendelet (a továbbiakban: Nyr.) 12. § (1) bekezdésének *d)* pontjában szabályozott **foglalkoztatottak számának jelentés**ét biztosító új funkció.

Felhívjuk a szíves figyelmüket, hogy az új jelentési kötelezettség bevezetésére figyelemmel **az első jelentéseket - a 2020. december 31-ei jelentési időpontra - ténylegesen 2021. február 28-ig lehet rögzíteni a felületen.**

A foglalkoztatottak száma jelentésének főbb szabályai:

* **Jelentéstétel ideje:** A **bölcsődei ellátás** esetén évente kétszer, április 30-áig és szeptember 30-áig,
* valamennyi **szociális** szolgáltatás esetén évente kétszer, január 31-éig és július 31-éig,
* valamennyi **gyermekjóléti (*a bölcsődei ellátás kivételével*)** és **gyermekvédelmi** szolgáltató tevékenység esetén évente kétszer, január 31-éig és július 31-éig

 kell jelenteni az 1. melléklet 1.11 és 2.5 pontja szerinti adatokat.

**Jelentési időpont:**

* a **bölcsődei ellátás** esetén április 1-je és szeptember 1-je, azzal hogy az adatokat a 2021. április 1-jei jelentési időpontra nem kell bejelenteni,
* valamennyi **szociális** szolgáltatás esetén december 31-e és június 30-a,
* valamennyi **gyermekjóléti** és **gyermekvédelmi** szolgáltató tevékenység esetén december 31-e és június 30-a.

**A jelentendő adatok köre:**

Valamennyi **szociális** szolgáltatás esetében (*Nyr. 1. melléklet 1.11*.):

* a jelentési időpontban az engedélyesnél **szakmai** munkakörben foglalkoztatottak száma,
* a jelentési időpontban az engedélyesnél **technikai** munkakörben foglalkoztatottak száma,
* a jelentési időpontban az engedélyesnél **tartósan távollévő** foglalkoztatottak száma.

Valamennyi **gyermekjóléti** és **gyermekvédelmi** szolgáltató tevékenység esetében (*Nyr. 1. melléklet 2.5.*):

* a jelentési időpontban az engedélyesnél **szakmai** munkakörben foglalkoztatottak száma a *nevelőszülői foglalkoztatási jogviszonyban álló nevelőszülők kivételével*,
* a jelentési időpontban az engedélyesnél **technikai** munkakörben foglalkoztatottak száma,
* a jelentési időpontban az engedélyesnél **tartósan távollévő** foglalkoztatottak száma.

**Kiegészítő információk:**

* a szakmai és technikai munkakörben a státuszok számától függetlenül a **ténylegesen betöltött státuszokon foglalkoztatottak számát kell** rögzíteni,
* a tartósan távollevő foglalkoztatottak számánál kizárólag azt a létszámot kell rögzíteni, akik esetében az álláshely az adatszolgáltatás **jelentési időpontjában nincs betöltve**,
* a tartósan távollévő foglalkoztatott státuszán lévő munkavállalót a foglalkoztatottak számánál kell figyelembe venni,
* foglalkoztatott alatt a **munkajogi** és nem a statisztikai létszámot kell figyelembe venni,
* az **osztott munkakörben** foglalkoztatottakat **csak egy szolgáltatásnál** kell feltüntetni, azt hogy mely szolgáltatásnál történik meg a rögzítés, az a fenntartó hatáskörében eldöntendő kérdés,
* a közfoglalkoztatottakat a technikai foglalkoztatottak körében kell jelenteni.

A jelentést a KENYSZI felületén a **Jelentések/Foglalkoztatottak számának jelentése** menüpontban lehet rögzíteni.

Adott szolgáltatásra jelentést rögzítheti a **fenntartó e-képviselője,** vagy **a szolgáltatáshoz hozzárendelt adatszolgáltató.**

Kérdés esetén kérjük, hogy hívják a KENYSZI központi ügyfélszolgálati számát: **06-1-462-6670**

Köszönjük az együttműködésüket!

*Szociális Ellátások Főosztálya*

*Magyar Államkincstár*

2021. február 12.